甲辰閏月初伏快雨凉風晝眠初覺庭前小欄花木各有意氣效柏梁體
作者：蔡襄
朝代：宋

paragraphs: 閏夏天地熱焰烘，崇朝快雨隨清風。
晝軒夢覺開前櫳，畫欄花草意氣雄。
側枕遥問數異同，如子微物煩化工。
盍各言爾之所從，繁葩富艷生朱紅。
枯條大蕊千萬重，修幹點綴赤日中。
蠲去憂忿誰與功，採摘烹煮袪煩胸。
秋霜鉅實垂如甕，橫柯遠引交加叢。
葉抽綠劍端黄茸，直立開拂泉貸通。
壘遶翠羽翻虯龍，誤入畦町非余公。
助滌渴肺思菲躬，物物自名詞不窮。
願當我意乃汝容，負汝不飲慙衰翁。